इस बात से कौन इंकार कर सकता है कि मानव भी मूलतः एक पशु ही है और आज भी उसके सारे कार्यकलाप मोटे तौर पर उसकी मूल प्रवृत्तियों से ही परिचालित होते हैं। आहार, निद्रा और मैथुन की उसकी दैहिक आवश्यकताएं आज भी उससे उनकी पूर्ति की मांग करती हैं। नीड़ निर्माण जैसे पक्षियों की सहजात वृत्ति है वैसे ही यौन-आकर्षण व अधिक सुख-सुविधाओं की कामना मानव का भी जन्मजात गुण है। हर्ष-विषाद्, जय-पराजय, लाभ-हानि आदि से प्रभावित होना ही उसके चेतन होने का प्रमाण है। किन्तु मानव सभ्यता के विकास का मूलाधार ही उसके सहज मनोवेगों का नियंत्रण रहा है। एक विकसित सभ्यता सदैव मानव से उसके सहज मनोभावों पर नियंत्रण की अपेक्षा रखती है और उसकी इस नियंत्रण क्षमता के आधार पर ही उसकी श्रेष्ठता का आकलन करती है। आचरण में आत्मपरकता अथवा केवल ऐन्द्रिक सुख की आकांक्षा सांस्कृतिक दृष्टि से व्यक्ति के निम्नस्तरीय होने का प्रमाण माने जाते हैं, जबकि परोपकार के दायरे का विस्तार एवं भावावेग की स्थिति में भी आत्मानुशासन को सदैव व्यक्ति को परिपक्वता एवं परिष्कार के रूप में देखा गया है।